সরকার যখন আওয়ামী লীগের সাধারণ সম্পাদকের মাধ্যমে একটি সমঝোতা আলোচনা আয়োজন করেছে; সভ্যতার নিয়মে সংলাপের মাধ্যমে সংকট নিরসন নিশ্চিত; তখন অগ্নিকন্যা মতিয়া চৌধুরীর একটি ঢালাও মন্তব্যে পরিস্থিতি আয়ত্বের বাইরে চলে যায়। মতিয়া চৌধুরী সফল কৃষি মন্ত্রী; উনি জানেন স্বাধীনতার ৪৭ বছরে প্রতিদিন কৃষকের যে শ্রম-ঘাম; তা-ই বাংলাদেশকে খাদ্যে স্বয়ংসম্পূর্ণ করেছে। বাংলাদেশকে অন্ন জুগিয়েছেন যে কৃষকেরা তাদের সন্তানদের, কোটা সংস্কার আন্দোলনকারীদের "স্বাধীনতা বিরোধী" তকমা দেয়ার রাজনৈতিক পরিভাষা "রাজাকারের বাচ্চা" উনার সফল রাজনৈতিক জীবনের দ্বিতীয় ভ্রান্তি। প্রথম ভ্রান্তিটি ঘটেছিল জাতির জনক বঙ্গবন্ধু শেখ মুজিবুর রহমানের প্রতি করা ঔদ্ধত্যপূর্ণ মন্তব্যে। অথচ বঙ্গবন্ধু ছিলেন খুব শালীন রাজনৈতিক পরিভাষার জন্মদাতাও। উনি পাকিস্তানের স্বৈরশাসক আইয়ুব খানের উন্নয়নের ঢাকঢোল অথচ বাস্তবে জনমানুষের বিবর্ণ জীবন দেখে আক্ষেপে একে "বেহুদা" আচরণ বলেছিলেন। শব্দচয়নে বঙ্গবন্ধুর এই শালীনতা তাঁকে অনন্য উচ্চতা দিয়েছে।